title: Deċiżjoni tal-Kunsill (UE) 2019/1261 tal-15 ta' Lulju 2019 dwar il-pożizzjoni li għandha tittieħed f'isem l-Unjoni Ewropea fil-Kumitat Konġunt stabbilit mill-Ftehim Qafas dwar Sħubija u Kooperazzjoni bejn l-Unjoni Ewropea u l-Istati Membri tagħha, minn naħa waħda, u r-Repubblika tal-Filippini, min-naħa l-oħra, fir-rigward tal-adozzjoni ta' deċiżjonijiet dwar ir-regoli ta' proċedura tal-Kumitat Konġunt u dwar it-termini ta' referenza tas-sottokumitati speċjalizzati

text:
                  25.7.2019

                  MT

                  Il-Ġurnal Uffiċjali tal-Unjoni Ewropea

                  L 197/49

         DEĊIŻJONI TAL-KUNSILL (UE) 2019/1261
         tal-15 ta' Lulju 2019
         dwar il-pożizzjoni li għandha tittieħed f'isem l-Unjoni Ewropea fil-Kumitat Konġunt stabbilit mill-Ftehim Qafas dwar Sħubija u Kooperazzjoni bejn l-Unjoni Ewropea u l-Istati Membri tagħha, minn naħa waħda, u r-Repubblika tal-Filippini, min-naħa l-oħra, fir-rigward tal-adozzjoni ta' deċiżjonijiet dwar ir-regoli ta' proċedura tal-Kumitat Konġunt u dwar it-termini ta' referenza tas-sottokumitati speċjalizzati
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikoli 207 u 209 flimkien mal-Artikolu 218(9) tiegħu,
         Wara li kkunsidra l-proposta mill-Kummissjoni Ewropea,
         Billi:

                     (1)

                     Il-Ftehim Qafas dwar Sħubija u Kooperazzjoni bejn l-Unjoni Ewropea u l-Istati Membri tagħha, minn naħa waħda, u r-Repubblika tal-Filippini, min-naħa l-oħra (1) (il-“Ftehim”) daħal fis-seħħ fl-1 ta' Marzu 2018.

                     (2)

                     L-Artikolu 48(1) tal-Ftehim jistabbilixxi Kumitat Konġunt biex jiżgura l-funzjonament adatt u l-implimentazzjoni tal-Ftehim (il-“Kumitat Konġunt”).

                     (3)

                     L-Artikolu 48(5) tal-Ftehim jipprevedi li l-Kumitat Konġunt għandu jadotta r-regoli ta' proċedura tiegħu u l-Artikolu 48(3) jipprevedi li jista' jwaqqaf sottokumitati speċjalizzati.

                     (4)

                     Sabiex tiġi żgurata l-implimentazzjoni effettiva tal-Ftehim, jenħtieġ li r-regoli ta' proċedura tal-Kumitat Konġunt jiġu adottati malajr kemm jista' jkun.

                     (5)

                     Jenħtieġ li tiġi stabbilita l-pożizzjoni li trid tittieħed f'isem l-Unjoni fil-Kumitat Konġunt.

                     (6)

                     Jenħtieġ għalhekk li l-pożizzjoni tal-Unjoni fil-Kumitat Konġunt tkun li tappoġġa l-adozzjoni tal-abbozzi ta' deċiżjonijiet tal-Kumitat Konġunt li jinsabu mehmużin,

               ADOTTA DIN ID-DEĊIŻJONI:

            Artikolu 1
            Il-pożizzjoni li għandha tittieħed f'isem l-Unjoni fl-ewwel laqgħa tal-Kumitat Konġunt għandha tkun li tappoġġa l-adozzjoni tal-abbozzi ta' deċiżjonijiet tal-Kumitat Konġunt mehmużin ma' din id-Deċiżjoni.

            Artikolu 2
            Din id-Deċiżjoni għandha tidħol fis-seħħ fid-data tal-adozzjoni tagħha.

            Magħmul fi Brussell, il-15 ta' Lulju 2019.

                  Għall-Kunsill

                  Il-President

               F. MOGHERINI

            (1)  ĠU L 343, 22.12.2017, p. 3.

            ABBOZZ
            DEĊIŻJONI Nru 1/… TAL-KUMITAT KONĠUNT STABBILIT MILL-FTEHIM QAFAS UE-FILIPPINI DWAR SĦUBIJA U KOOPERAZZJONI
            ta'…
            li tadotta r-Regoli ta' Proċedura tiegħu
            IL-KUMITAT KONĠUNT,
            Wara li kkunsidra l-Ftehim Qafas dwar Sħubija u Kooperazzjoni bejn l-Unjoni Ewropea u l-Istati Membri tagħha, minn naħa waħda, u r-Repubblika tal-Filippini, min-naħa l-oħra (1) (il-“Ftehim”), u b'mod partikolari l-Artikolu 48 tiegħu,
            Billi:

                        (1)

                        Il-Ftehim daħal fis-seħħ fl-1 ta' Marzu 2018.

                        (2)

                        Għalhekk jenħtieġ li r-Regoli ta' Proċedura tal-Kumitat Konġunt jiġu adottati,

                  ADOTTA DIN ID-DEĊIŻJONI:

               Artikolu Uniku

                  1.   Ir-Regoli ta' Proċedura tal-Kumitat Konġunt, kif stabbiliti fl-Anness, huma b'dan adottati.

                  2.   Din id-Deċiżjoni għandha ssir effettiva fid-data tal-adozzjoni tagħha.

               Magħmul fi…,

                     Għall-Kumitat Konġunt

                     Il-President

               (1)  ĠU L 343, 22.12.2017, p. 3.

               ANNESS

                  Regoli ta' Proċedura tal-Kumitat Konġunt

                  Artikolu 1
                  Kompiti u Kompożizzjoni

                     1.   Il-Kumitat Konġunt għandu jwettaq il-kompiti previsti fl-Artikolu 48 tal-Ftehim Qafas dwar Sħubija u Kooperazzjoni bejn l-Unjoni Ewropea u l-Istati Membri tagħha, minn naħa waħda, u r-Repubblika tal-Filippini, min-naħa l-oħra (il-“Ftehim”), minn hawn 'il quddiem imsejħin konġuntement bħala l-“Partijiet” u individwalment bħala l-“Parti”.

                     2.   Il-Kummissjoni Konġunta għandha tkun komposta mir-rappreżentanti taż-żewġ naħat fil-livell ta' uffiċjali anzjani.

                  Artikolu 2
                  Laqgħat

                     1.   Il-Kumitat Konġunt għandu normalment jiltaqa' kull sentejn. Il-laqgħa tal-Kumitat Konġunt għandha tissejjaħ mill-President. Il-laqgħat għandhom isiru f'Manila u fi Brussell b'mod alternat, f'data stabbilita bi ftehim reċiproku. Jistgħu jsiru sessjonijiet speċjali tal-Kumitat Konġunt fuq talba ta' kwalunkwe waħda mill-Partijiet, jekk il-Partijiet jaqblu li jsir hekk.

                     2.   Jekk il-Partijiet jaqblu, il-laqgħat tal-Kumitat Konġunt jistgħu isiru eċċezzjonalment permezz ta' vidjokonferenza jew telekonferenza.

                     3.   Il-laqgħat tal-Kumitat Konġunt għandhom isiru esklussivament u b'mod kunfidenzjali bejn ir-rappreżentanti tal-Partijiet, sakemm iż-żewġ Partijiet ma jaqblux li jagħmlu mod ieħor.

                  Artikolu 3
                  Presidenza
                  Il-Parti li tospita l-ewwel laqgħa tal-Kumitat Konġunt għandu jkollha l-presidenza minn dakinhar tal-laqgħa sal-31 ta' Diċembru ta' dik is-sena. Il-Kumitat Konġunt għandu sussegwentement ikun presedut b'mod alternat għal perjodu ta' sentejn minn hemm 'il quddiem.

                  Artikolu 4
                  Parteċipanti

                     1.   Il-membri tad-delegazzjoni ta' kull Parti għandhom ikunu magħmula minn rappreżentanti tal-Partijiet li jitmexxew fil-livell ta' uffiċjali anzjani.

                     2.   Kull Parti għandha tinforma lill-Parti l-oħra dwar il-kompożizzjoni effettiva tad-delegazzjoni tagħha 21 jum tax-xogħol qabel il-laqgħa.

                     3.   Il-President għandu jiżgura li l-parteċipanti kollha tal-laqgħat tal-Kumitat Konġunt ikunu rappreżentanti debitament nominati tal-Partijiet. Il-kwistjonijiet dwar il-kompożizzjoni tad-delegazzjoni għandhom jitressqu lill-President.

                     4.   Il-Partijiet, bi ftehim minn qabel, jistgħu jistiednu lil partijiet terzi għal laqgħa biex jipprovdu informazzjoni dwar suġġett partikolari jekk jitqies li jkun hemm bżonn. Kull Parti għandha tinforma lill-Parti l-oħra tal-anqas 21 jum tax-xogħol qabel il-laqgħa bl-intenzjoni tagħha li tistieden parti terza.

                  Artikolu 5
                  Segretarjat
                  Rappreżentant tas-Servizz Ewropew għall-Azzjoni Esterna u rappreżentant tad-Dipartiment tal-Affarijiet Barranin tar-Repubblika tal-Filippini għandhom iservu b'mod konġunt bħala Segretarji tal-Kumitat Konġunt. Il-komunikazzjonijiet kollha lill-President u mingħandu għandhom jingħaddew lis-Segretarji. Il-korrispondenza lill-President u mingħandu tista' ssir permezz ta' kwalunkwe mezz bil-miktub, inkluża l-posta elettronika.

                  Artikolu 6
                  Aġendi għal-laqgħat

                     1.   Il-President għandu jħejji aġenda proviżorja għal kull laqgħa. L-aġenda proviżorja għandha tintbagħat, flimkien mad-dokumenti rilevanti, mill-inqas 21 jum tax-xogħol qabel il-laqgħa.

                     2.   L-aġenda għandha tiġi adottata mill-Kumitat Konġunt. Punti oħra minbarra dawk li jkunu jidhru fl-aġenda proviżorja jistgħu jiddaħħlu fl-aġenda jekk il-Partijiet jaqblu li jsir hekk.

                  Artikolu 7
                  Minuti

                     1.   Iż-żewġ Segretarji għandhom iħejju b'mod konġunt abbozz ta' sommarju tal-eżitu/konklużjonijiet tal-laqgħa.

                     2.   Il-kap tad-delegazzjoni ta' kull Parti għandu japprova u jiffirma l-abbozz tas-sommarju f'żewġ kopji. Kull Parti għandha tirċievi oriġinal wieħed tas-sommarju approvat u ffirmat.

                  Artikolu 8
                  Deċiżjonijiet u rakkomandazzjonijiet

                     1.   Il-Kumitat Konġunt jista' jieħu deċiżjonijiet jew jagħmel rakkomandazzjonijiet sabiex jinkisbu l-għanijiet ta' dan il-Ftehim. Id-deċiżjonijiet u rakkomandazzjonijiet għandhom jiġu adottati bi qbil komuni bejn il-Partijiet. Id-deċiżjonijiet u r-rakkomandazzjonijiet għandhom jiġu adottati wara t-tlestija mill-Partijiet tal-proċeduri interni rispettivi tagħhom skont il-liġijiet u r-regolamenti tagħhom.

                     2.   Il-Kumitat Konġunt jista' jiddeċiedi li jadotta deċiżjonijiet jew rakkomandazzjonijiet permezz ta' proċedura bil-miktub. F'tali każijiet, il-Partijiet għandhom jaqblu dwar limitu ta' żmien għat-tul tal-proċedura. Jekk, mal-iskadenza ta' dak il-limitu ta' żmien, l-ebda Parti ma tkun esprimiet oppożizzjoni għall-proposta ta' deċiżjoni jew rakkomandazzjoni, il-President tal-Kumitat Konġunt għandu jiddikjara li d-deċiżjoni jew rakkomandazzjoni ġiet adottata bla oppożizzjoni.

                  Artikolu 9
                  Spejjeż

                     1.   Kull Parti għandha tħallas l-ispejjeż li ġġarrab b'riżultat tal-parteċipazzjoni tagħha fil-laqgħat tal-Kumitat Konġunt, kemm fir-rigward tal-ispejjeż tal-persunal, tal-ivvjaġġar u tas-sussistenza kif ukoll fir-rigward tal-ispejjeż postali u ta' telekomunikazzjoni.

                     2.   Kull Parti għandha tħallas l-ispejjeż li ġġarrab b'konnessjoni ma' servizzi ta' interpretazzjoni fil-laqgħat u ta' traduzzjoni.

                     3.   Il-Parti li tospita l-laqgħa għandha tħallas l-ispejjeż konnessi mal-organizzazzjoni tal-laqgħat u mar-riproduzzjoni tad-dokumenti.

                  Artikolu 10
                  Sottokumitati Speċjalizzati

                     1.   F'konformità mal-Artikolu 48(3) tal-Ftehim, il-Kumitat Konġunt jista' jwaqqaf sottokumitati speċjalizzati biex jgħinuh fil-qadi ta' dmirijietu. Is-sottokumitati speċjalizzati għandhom jagħtu rendikont lill-Kumitat Konġunt esklussivament wara kull waħda mil-laqgħat tagħhom.

                     2.   Il-Kumitat Konġunt għandu jiddefinixxi t-termini ta' referenza (TOR, terms of reference) ta' kull sottokumitat speċjalizzat.

                     3.   Il-Kumitat Konġunt jista' jiddeċiedi li jemenda t-TOR jew li jabolixxi kwalunkwe sottokumitat speċjalizzat eżistenti.

                     4.   Is-sottokumitati speċjalizzati jistgħu jagħmlu rakkomandazzjonijiet għall-approvazzjoni tal-Kumitat Konġunt.

            ABBOZZ
            DEĊIŻJONI Nru 2/… TAL-KUMITAT KONĠUNT STABBILIT MILL-FTEHIM QAFAS UE-FILIPPINI DWAR SĦUBIJA U KOOPERAZZJONI
            ta'…
            li tistabbilixxi sottokumitati speċjalizzati u tadotta t-termini ta' referenza tagħhom
            IL-KUMITAT KONĠUNT,
            Wara li kkunsidra l-Ftehim Qafas dwar Sħubija u Kooperazzjoni bejn l-Unjoni Ewropea u l-Istati Membri tagħha, minn naħa waħda, u r-Repubblika tal-Filippini, min-naħa l-oħra (il-“Ftehim”), u b'mod partikolari l-Artikolu 48(3) tiegħu,
            Wara li kkunsidra l-Artikolu 10 tar-Regoli ta' Proċedura tal-Kumitat Konġunt,
            Billi:

                        (1)

                        Sabiex ikunu jistgħu jsiru diskussjonijiet fil-livell ta' esperti dwar l-oqsma ewlenin koperti mill-kamp ta' applikazzjoni tal-Ftehim, jenħtieġ li jiġu stabbiliti sottokumitati speċjalizzati.

                        (2)

                        Skont l-Artikolu 8 tar-Regoli ta' Proċedura tal-Kumitat Konġunt, il-Kumitat Konġunt jista' jiddeċiedi li jadotta deċiżjonijiet permezz ta' proċedura bil-miktub,

                  ADOTTA DIN ID-DEĊIŻJONI:

               Artikolu Uniku
               Is-sottokumitati speċjalizzati elenkati fl-Anness I huma b'dan stabbiliti. It-termini ta' referenza tas-sottokumitati speċjalizzati għandhom ikunu kif stabbiliti fl-Anness II.

               Magħmul fi …,

                     Għall-Kumitat Konġunt

                     Il-President

               ANNESS I

                  Kumitat Konġunt stabbilit mill-Ftehim Qafas UE-Filippini dwar Sħubija u Kooperazzjoni

               Lista ta' sottokumitati speċjalizzati
               (…)

               ANNESS II

                  It-termini ta' referenza ta' sottokumitati speċjalizzati stabbiliti taħt il-Ftehim Qafas dwar Sħubija u Kooperazzjoni bejn l-Unjoni Ewropea u l-Istati Membri tagħha, minn naħa waħda, u r-Repubblika tal-Filippini, min-naħa l-oħra (minn hawn 'il quddiem imsejħin konġuntement bħala l-“Partijiet” u individwalment bħala l-“Parti”)

                  Artikolu 1
                  Is-sottokumitati speċjalizzati għandhom jiddiskutu suġġetti jew proġetti speċifiċi relatati mal-qasam rilevanti ta' kooperazzjoni.

                  Artikolu 2
                  Is-sottokumitati speċjalizzati għandhom jaħdmu taħt l-awtorità tal-Kumitat Konġunt. Huma għandhom jagħtu rendikont u jibagħtu s-sommarju tagħhom tal-eżiti/konklużjonijiet lill-President tal-Kumitat Konġunt fi żmien 30 jum tax-xogħol wara kull laqgħa.

                  Artikolu 3

                     1.   Is-sottokumitati speċjalizzati għandhom ikunu magħmula minn rappreżentanti tal-Partijiet. Il-kapijiet tad-delegazzjonijiet tas-sottokumitati speċjalizzati rilevanti għandhom jinfurmaw lil xulxin bir-rappreżentanza taż-żewġ Partijiet fis-sottokumitati speċjalizzati qabel il-laqgħa.

                     2.   Wara ftehim bil-miktub mill-kapijiet rilevanti tad-delegazzjonijiet tas-sottokumitati speċjalizzati, is-sottokumitati speċjalizzati jistgħu jistiednu lil partijiet terzi għal-laqgħat rispettivi tagħhom u jistgħu jisimgħuhom rigward punti speċifiċi fuq l-aġenda, skont kif adatt. Kull Parti għandha tinforma lill-Parti l-oħra tal-anqas 10 ijiem tax-xogħol qabel il-laqgħa bl-intenzjoni tagħha li tistieden parti terza. L-għażla tal-parti terza jew partijiet terzi għandha ssir bi qbil bejn il-Partijiet qabel il-laqgħa.

                  Artikolu 4
                  Is-sottokumitati speċjalizzati għandhom ikunu ppreseduti u, fil-prinċipju, ospitati mill-Parti li jkollha l-Presidenza tal-Kumitat Konġunt.

                  Artikolu 5
                  Rappreżentant tas-Servizz Ewropew għall-Azzjoni Esterna jew tad-Direttorat Ġenerali rilevanti tal-Kummissjoni Ewropea u rappreżentant tal-aġenzija ewlenija kkonċernata għall-Gvern tar-Repubblika tal-Filippini għandhom iservu flimkien bħala Segretarji tas-sottokumitati speċjalizzati.

                  Artikolu 6

                     1.   Is-sottokumitati speċjalizzati għandhom jiltaqgħu kull meta hekk ikunu jitolbu ċ-ċirkostanzi wara qbil bejn il-Partijiet, fuq il-bażi ta' talba bil-miktub minn kwalunkwe waħda mill-Partijiet. Kull laqgħa għandha ssir fi żmien u f'post maqbula bejn il-Partijiet. Jekk iż-żewġ Partijiet jaqblu, il-laqgħat tas-sottokumitati jistgħu isiru eċċezzjonalment permezz ta' vidjokonferenza jew telekonferenza.

                     2.   Fejn waħda mill-Partijiet titlob laqgħa ta' sottokumitat speċjalizzat, is-Segretarju tal-Parti l-oħra għandu jwieġeb fi żmien 21 jum tax-xogħol mir-riċezzjoni ta' dik it-talba.

                     3.   B'kont meħud tal-Artikolu 3(2) fir-rigward ta' partijiet terzi, kull Parti għandha tinforma lill-President bil-kompożizzjoni maħsuba tad-delegazzjoni tagħha fi żmien xieraq qabel il-laqgħa.

                  Artikolu 7

                     1.   Il-President għandu jikkomunika l-abbozz tal-aġenda lill-Partijiet mhux aktar tard minn 21 jum tax-xogħol qabel il-laqgħa.

                     2.   Kull Parti tista' titlob lill-President idaħħal punt fl-aġenda ta' laqgħa ta' sottokumitat speċjalizzat. Punti oħra minbarra dawk li jkunu jidhru fl-aġenda proviżorja jistgħu jiddaħħlu fl-aġenda jekk il-Partijiet jaqblu li jsir hekk.

                  Artikolu 8

                     1.   Is-Segretarji għandhom iħejju b'mod konġunt l-abbozz tas-sommarju tal-eżiti/konklużjonijiet

                     2.   Il-Kap tad-Delegazzjoni ta' kull Parti għandu japprova u jiffirma l-abbozz tas-sommarju f'żewġ kopji qabel it-tmiem ta' kull laqgħa. Kull Parti tirċievi oriġinal wieħed tas-sommarju approvat u ffirmat.

                     3.   Il-laqgħat tas-sottokumitati speċjalizzati għandhom isiru esklussivament u b'mod kunfidenzjali bejn ir-rappreżentanti taż-żewġ Partijiet, sakemm iż-żewġ Partijiet ma jaqblux li jagħmlu mod ieħor.